32006D0009
L 007/23
JURNALUL OFÍCIAL AL UNIUNII EUROPENE
DECIZIA COMISIEI
din 6 ianuarie 2006
de modificare a anexei I la Decizia 79/542/CEE a Consiliului în ceea ce privește măsurile tranzitorii aplicabile tranzitului de animale vii provenite din Bulgaria și România prin Fosta Republică Iugoslavă a Macedoniei și prin Serbia-Muntenegru
[notificată cu numărul C(2005) 5885]
(Text cu relevanță pentru SEE)
(2006/9/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2004/68/CE a Consiliului din 26 aprilie 2004 de stabilire a normelor de sănătate animală privind importul și tranzitul, în Comunitate, al anumitor ungulate vii, de modificare a Directivelor 90/426/CEE și 92/65/CEE și de abrogare a Directivei 72/462/CEE (1), în special articolul 3 alineatul (1) și articolul 17,
întrucât:
(1)
Partea 1 a anexei I la Decizia 79/542/CEE a Consiliului din 21 decembrie 1979 de stabilire a unei liste de țări terțe sau de regiuni a unor țări terțe și de definire a condițiilor de sănătate animală, a condițiilor de sănătate și a certificării veterinare necesare pentru importul în Comunitate de animale vii și carne proaspătă (2) stabilește o listă a țărilor terțe și a regiunilor din țări terțe din care statele membre sunt autorizate să importe anumite animale vii.
(2)
Fosta Republică Iugoslavă a Macedoniei și Serbia-Muntenegru sunt menționate în lista din partea 1 a anexei II la Decizia 79/542/CEE privind importurile de carne în Comunitate, dar nu sunt menționate în partea 1 a anexei I la directiva menționată anterior, ceea ce înseamnă că, pentru moment, nu sunt autorizate tranzitul pe teritoriul UE și importurile animalelor vii care fac obiectul deciziei menționate anterior.
(3)
Cu toate acestea, situația sanitară este acceptabilă în țările respective; în plus, în scopul bunăstării animalelor, este oportună autorizarea, în anumite condiții, a tranzitului animalelor destinate sacrificării pe teritoriul țărilor menționate anterior. În consecință, pe o perioadă tranzitorie care expiră la 31 decembrie 2006 și până la formularea concluziilor de către o misiune a Comisiei în țările respective, este oportună autorizarea tranzitării teritoriului țărilor respective de către loturile de animale vii destinate sacrificării care fac obiectul Deciziei 79/542/CEE, provenite din țările candidate, Bulgaria și România, spre un stat membru al Uniunii. Respectiva perioadă tranzitorie se aplică numai în cazul Bulgariei și României datorită statutului lor de țări candidate la aderare.
(4)
În vederea garantării stării de sănătate a loturilor trebuie stabilite condiții suplimentare, precum sigilarea camioanelor și aplicarea unei ștampile pe certificatul de sănătate.
(5)
În consecință, este necesară modificarea părții 1 a anexei I la Decizia 79/542/CEE.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Partea 1 a anexei I la Decizia 79/542/CEE se înlocuiește cu anexa la prezenta decizie.
Articolul 2
Prezenta decizie se aplică de la 12 ianuarie 2006.
Articolul 3
Prezenta decizie se adresează statelor membre.
Adoptată la Bruxelles, 6 ianuarie 2006.